–a Material Guidance for Users and Plumbers (Gwida dwar il-Materjali għall-Utenti u l-Plamers);

–the Study Report on Products and Materials in contact with Drinking Water (ir-rapport ta’ Studju dwar Prodotti u Materjali li jiġu f’kuntatt mal-Ilma tax-Xorb); kif ukoll

–l-Istudju ta’ Valutazzjoni tal-Impatt.

L-Istudju ta’ Valutazzjoni tal-Impatt li sar minn partijiet esterni indipendenti uża wkoll għodda tal-immudellar biex jiġu evalwati l-għażliet ta’ politika u l-pakketti ta’ politika ppreferuti.

•Valutazzjoni tal-impatt

Il-proposta hija bbażata fuq valutazzjoni tal-impatt, li fit-23 ta’ Ġunju 2017 ingħatat opinjoni pożittiva b’riżervi mingħand il-Bord tal-Iskrutinju Regolatorju tal-Kummissjoni. Il-kwistjonijiet li tqajmu mill-Bord tal-Iskrutinju Regolatorju ġew indirizzati fil-verżjoni riveduta tad-Dokument ta’ Ħidma tal-Persunal ta’ Valutazzjoni tal-Impatt, li f’kapitolu speċifiku tiegħu jiddeskrivi l-bidliet li saru wara li nħarġet l-opinjoni tal-Bord tal-Iskrutinju Regolatorju. Abbażi tal-evalwazzjoni, tal-konsultazzjoni mal-partijiet ikkonċernati u tal-inizjattiva taċ-ċittadini Ewropej “Right2Water”, ġew żviluppati għadd ta’ għażliet ta’ politika biex jiġu indirizzati b’mod individwali l-ħames oqsma problematiċi li ġew identifikati. Il-valutazzjoni tal-impatt eżaminat l-għażliet sabiex jiġi ddeterminat sa liema punt dawn jistgħu jgħinu fil-kisba tal-għan globali tad-Direttiva li tiġi mħarsa s-saħħa tal-konsumaturi, l-implikazzjonijiet finanzjarji tagħhom u l-impatti ambjentali tagħhom lejn l-2050. Is-sejbiet huma ppreżentati fl-Istudju tal-Valutazzjoni tal-Impatt u fid-Dokument ta’ Ħidma tal-Persunal ta’ Valutazzjoni tal-Impatt.

Il-ħames għażliet ta’ politika fihom:

–għażliet biex il-lista tal-parametri tad-Direttiva tiġi adattata għall-aktar standards ġodda permezz ta’ estensjoni jew limitazzjoni tal-lista;

–l-adozzjoni tal-approċċ ibbażat fuq ir-riskju għall-fornituri tal-ilma kbar (kif ukoll għal dawk żgħar);

–l-armonizzazzjoni tal-istandards tal-materjali li jiġu f’kuntatt mal-ilma tax-xorb;

–it-titjib tal-aċċess tal-konsumaturi għal informazzjoni aġġornata u monitoraġġ aħjar tal-implimentazzjoni; kif ukoll

–għażliet biex jiġi pprovdut l-aċċess għall-ilma.

L-analiżijiet u l-klassifikazzjoni konsegwenti ta’ għażliet wasslu għall-konklużjoni li kombinament tal-għażliet differenti huwa l-aħjar mod biex jiġu indirizzati l-oqsma problematiċi kollha identifikati fl-evalwazzjoni fuq medda twila ta’ żmien. Kombinament ta’ alternattivi jiżgura:

–ilma tax-xorb ta’ kwalità għolja għal kulħadd fl-UE. L-aġġornament u t-titjib tal-lista tal-parametri abbażi tar-rakkomandazzjonijiet tad-WHO se tipproteġi wkoll lin-nies minn perikli emerġenti għas-saħħa tal-bniedem;

–approċċ iżjed modern ta’ monitoraġġ, billi jintuża l-approċċ ibbażat fuq ir-riskju kemm għall-fornituri tal-ilma kbar kif ukoll għal dawk żgħar;

–il-modernizzazzjoni u, għaldaqstant, is-simplifikazzjoni, tad-dispożizzjonijiet dwar ir-rappurtar;

–li l-konsumaturi jiġu pprovduti b’informazzjoni aġġornata u rilevanti;

–aċċess aħjar għall-ilma, u l-għoti ta’ aċċess għall-ilma lil gruppi vulnerabbli u marġinalizzati.

L-għażliet ġew ikklassifikati, u ġew żviluppati tliet pakketti ta’ politika. Mill-perspettiva tas-saħħa u dik ambjentali, tnejn minnhom (il-pakketti 2 u 3) kienu l-pakketti preferuti. Iż-żieda żgħira fl-ispejjeż għaż-żewġ pakketti hija leġittima, u l-benefiċċji għas-saħħa jikkumpensaw għaliha sew. Iż-żewġ pakketti ta’ politika jipprovdu tweġibiet għal kull wieħed mill-erba’ oqsma ta’ titjib li ġew identifikati fl-evalwazzjoni. Barra minn hekk, il-pakkett ta’ politika 3 jtejjeb b’mod sinifikanti s-sitwazzjoni taċ-ċittadini tal-UE li mhumiex konnessi, billi jindirizza, permezz ta’ għażla separata, il-kwistjoni tal-aċċess għall-ilma li ġiet identifikata fl-inizjattiva taċ-ċittadini Ewropej “Right2Water” u fl-Għan ta’ Żvilupp Sostenibbli 6. Din l-għażla separata tkopri ġabra ta’ miżuri mmirati lejn it-titjib tal-aċċess għall-ilma, iżda l-kostijiet addizzjonali tal-istabiliment relatati x’aktarx li huma sopravvalutati, billi, fin-nuqqas ta’ dejta aktar preċiża, dawn huma bbażati fuq is-suppożizzjoni li nofs iċ-ċittadini li mhumiex konnessi jiġu pprovduti b’sistemi ta’ trattament individwali.